Nog ŉ burgemeester vas vir moordFoto: SAPD/Facebook Nog ŉ burgemeester van KwaZulu-Natal is op aanklag van moord in hegtenis geneem. Die burgemeester is Vrydag by die betrokke munisipaliteit se kantore in hegtenis geneem. Reneilwe Serero, woordvoerder van polisieminister Bheki Cele, het gesê sy kan nie die naam van die burgemeester wat in hegtenis geneem is bekend maak nie aangesien hy nog nie in die hof verskyn het nie. Die burgemeester is glo in hegtenis geneem in verband met ŉ politiek verwante moord. Dit kom nadat Mluleki Ndobe, burgemeester van die Harry Gwala-distriksmunisipaliteit, vroeër die maand in hegtenis geneem is in verband met die moord op Sindiso Magaqa, die voormalige sekretaris-generaal van die ANC-jeugliga. Ndobe staan tereg op een aanklag van moord en twee aanklagte van poging tot moord, het die Umzimkhulu-landdroshof gehoor. Ndobe het Dinsdag saam met Sbonelo Lindelani Myeza (39), Mbulelo Innocent Mpofani (34) en Zweliphansi Skhosana (48) in die hof verskyn. Die mans staan almal tereg op aanklag dat hulle saamgesweer het om Magaqa en sy kollegas, Nontsikelelo Mafa en Jabu Msiya, in Julie 2017 te vermoor. Magaqa, ten tyde van sy dood ŉ skakelbeampte by die Umzimkhulu-munisipaliteit, is doodgeskiet. Mafa en Msiya het die aanval oorleef, maar hulle is onder beskerming geplaas. Umzimkhulu val onder die Harry Gwala-munisipaliteit. Siboniso Mbatha, burgemeester van die Endumeni-munisipaliteit in KwaZulu-Natal, is in Mei 2018 saam met ŉ raadslid en ŉ vermeende huurmoordenaar in hegtenis geneem oor ŉ beweerde politieke moordkomplot.